Resumé

Konsekvensanalyse af forslag til Europa-Parlamentets og Rådets forordning om fastsættelse af regler og procedurer for overholdelse og håndhævelse af EU´s harmoniseringslovgivning for produkter

A. Behov for handling

Hvorfor? Hvad er problemstillingen?

Værdien af produkter, der er omfattet af EU-harmoniserede regler, udgør 2 400 mia. EUR per år svarende til 69 % af den samlede værdi af forarbejdede produkter i EU. Produkter, der ikke overholder reglerne, udsætter borgere for potentielt farlige produkter, bringer miljøet i fare og er konkurrenceforvridende. Kerneårsagerne er begrænset viden om regler samt håndhævelsessystemernes ringe afskrækkende virkning og stor ineffektivitet. Der forventes en forværring af problemet på grund af stigende onlinesalg og import fra tredjelande.

Hvilke resultater forventes der af initiativet?

Formålet med dette initiativ er at reducere antallet af ikke-forskriftsmæssige produkter på det indre marked ved 1) at styrke samarbejdsprocedurerne 2) at øge den operationelle håndhævelseskapacitet, hvilket vil forbedre effektivitet og ressourcernes tilgængelighed 3) styrke de eksisterende håndhævelsesværktøjer 4) fremme regeloverholdelse og adgang til oplysninger om regeloverholdelse.

Hvad er merværdien ved tiltag på EU-plan?

Ansvaret for håndhævelse af EU´s harmoniseringslovgivning ligger hos medlemsstaterne, som er begrænsede af de nationale jurisdiktioner. Koordinering af aktiviteter er nødvendig for at sikre ensartet håndhævelse i hele EU og for effektivt at bekæmpe manglende regeloverholdelse.

B. Løsninger

Hvilke lovgivningsmæssige og ikke-lovgivningsmæssige løsninger er overvejet? Foretrækkes en bestemt løsning frem for andre? Hvorfor?

Følgende løsningsmodeller overvejes: 1) Referencescenarie 2) Forbedring af eksisterende værktøjer og samarbejdsordninger 3) Derudover øget afskrækkende virkning af håndhævelsesværktøjer og intensiveret EU-samarbejde og 4) yderligere tilføjelser til centraliseret håndehævelse på EU-plan. Den foretrukne løsningsmodel omfatter en ordning for gensidig bistand mellem myndigheder, et EU-netværk for produktoverenstemmelse med henblik på at koordinere, hjælpe med at gennemføre fælles håndhævelsesaktiviteter og foretage peer review af medlemsstaternes resultater, fælles beføjelser for myndigheder, mere systematisk offentliggørelse af restriktive foranstaltninger, inddrivelse af omkostninger til kontrol af produkter, der ikke overholder reglerne, og fabrikanters forpligtelse til at udpege en person, som er ansvarlig for oplysninger om regeloverholdelse i EU, samt en udvidet rådgivende rolle for produktkontaktpunkter, digital offentliggørelse af oplysninger om regeloverholdelse og en webportal for frivillige foranstaltninger.

Hvem støtter hvilken løsning?

Interessenter er enige om behovet for langt stærkere koordinering, bedre og mere effektiv udnyttelse af ressourcerne og mere effektive værktøjer til forbedring af håndhævelsesrammerne for kontrol på det indre marked og for import til EU.

C. Den foretrukne løsnings virkninger

Hvilke fordele er der ved den foretrukne løsning (hvis en bestemt løsning foretrækkes — ellers fordelene ved de vigtigste af de mulige løsninger)?

Initiativet vil medføre mere effektiv håndhævelse over for produkter, der ikke overholder reglerne, overalt i det indre marked og mere effektiv kontrol af import. Brugere af produkter ville være bedre beskyttet mod unødig miljørisiko og risici for den offentlige sundhed og sikkerhed og for sundhed og sikkerhed på arbejdspladsen. Virksomheder ville få gavn af bistand til at overholde reglerne, mere lige konkurrencevilkår og reduceret illoyal konkurrence.

Hvilke omkostninger er der ved den foretrukne løsning (hvis en bestemt løsning foretrækkes — ellers omkostningerne ved de vigtigste af de mulige løsninger)?

Det vil blive nødvendigt for visse økonomiske aktører at tilpasse sig med henblik på at tilvejebringe digitale oplysninger om regeloverholdelse eller udpege en ansvarlig person i EU. Omkostninger for Kommissionens/EU's budget ville især vedrøre oprettelsen af et EU-netværk om produktoverensstemmelse (18 mio. EUR pr. år). Der forventes ingen negative miljømæssige eller sociale virkninger.

Hvordan påvirker den foretrukne løsning virksomhederne, herunder de små og mellemstore virksomheder og mikrovirksomhederne?

Forslaget vil hjælpe virksomheder, herunder små og mellemstore virksomheder, med at begrænse de negative virkninger af illoyal konkurrence eller uoverensstemmelser.

Vil den foretrukne løsning få væsentlige virkninger for de nationale budgetter og myndigheder?

Medlemsstater vil være nødsaget til at tilpasse sig nye procedurer, men de vil også spare omkostninger på grund af strømlinede samarbejdsprocedurer.

Vil den foretrukne løsning få andre væsentlige virkninger?

Ved finjusteringen af de nationale myndigheders beføjelser og håndhævelsesforanstaltninger vil det være nødvendigt at sikre behørig hensyntagen til grundlæggende rettigheder og principperne om legalitet og proportionalitet.

D. Opfølgning

Hvornår vil foranstaltningen blive taget op til fornyet overvejelse?